പൊതിമടല്കുഴിയില് മൃതദേഹാവശിഷ്ടം കണ്ടെത്തിയ സംഭവം: അന്വേഷണം ഊര്ജിതമാക്കി പോലീസ് വൈക്കം: ടിവി പുരം ചെമ്മനത്തുകരയില് കരിയാറിന്റെ തീരത്തെ പൊതിമടല്കുഴിയില് മൃതദേഹാവശിഷ്ടം കണ്ടെത്തിയ സംഭവത്തില് പുഴയുടെ തീരംവരെ നീളുന്ന റോഡ് നിര്മിച്ച കരാറുകാരനില്നിന്നും പണിക്കാരനില്നിന്നും പോലീസ് വിവരം തേടുന്നു. വെള്ളക്കുഴിയായി കിടന്ന പ്രദേശത്തു റോഡ് തീര്ക്കാന് പുഴിയും കല്ലും മറ്റും കൊണ്ടുവന്നു നിക്ഷേപിച്ചപ്പോള് അസ്വാഭാവികമായി എന്തെങ്കിലും കണ്ടിരുന്നോയെന്നും മറ്റുമാണ് അന്വേഷിക്കുന്നത്. 20 വര്ഷത്തിനിടയില് ഉണ്ടായ തിരോധാനങ്ങളില് റിപ്പോര്ട്ട് ചെയ്യപ്പെടാത്ത കേസുകളിലേക്കും അന്വേഷണം നീളുന്നുണ്ട്. ആലപ്പുഴ ജില്ലയിലെ വിവിധ പോലീസ് സ്റ്റേഷനുകളിലെ 20 വര്ഷത്തിനിടെ കാണാതായവരുടെ പട്ടിക പരിശോധിച്ച് അന്വേഷണം നടത്തുന്നതിനൊപ്പം വൈക്കത്തെ ടിവി പുരം, തലയാഴം പഞ്ചായത്തുകളിലെയടക്കം റിപ്പോര്ട്ട് ചെയ്യപ്പെടാത്ത മനുഷ്യരുടെ തിരോധാനങ്ങളെക്കുറിച്ചും പോലീസ് ഏറെ ഗൗരവമായി അന്വേഷിച്ചുവരികയാണ്. വീടുകളില് പണിക്കു നിന്ന മറുനാട്ടുകാരാരെങ്കിലും കൊല ചെയ്യപ്പെട്ട് മടല്ക്കുഴിയില് ചവിട്ടി താഴ്ത്തപ്പെട്ടതാണോയെന്ന സംശയവും പോലിസ് തള്ളിക്കളയുന്നില്ല. കഴിഞ്ഞ 20 വര്ഷത്തിനിടെ ജനപ്രതിനിധികളായിരുന്നവരില്നിന്നും പോലീസ് വിവരങ്ങള് തേടുന്നുണ്ട്. മൃതദേഹാവശിഷ്ടങ്ങള് 40നും 50നും ഇടയില് പ്രായമുള്ളയാളുടേതാണെന്നാണ് പോസ്റ്റ്മോര്ട്ടത്തിലെ പ്രാഥമിക നിഗമനം. കാണാതായ 100 ലധികം പേരുടെ വിവരങ്ങള് പേലീസ് ഇതിനകം ശേഖരിച്ചു. ഇതില് സംശയം തോന്നിയ ഒന്പതു പേരില് മൂന്നുപേരുടെ സാന്പിള് ഡിഎന്എ പരിശോധനയ്ക്ക് നല്കിയിട്ടുണ്ട്. വൈക്കം ഡിവൈഎസ്പി എ.ജെ. തോമസിന്റെ നേതൃത്വത്തിലാണ് അന്വേഷണം നടക്കുന്നത്.